Author: zs
Last saved by: sulik

Predkladacia správa

	Materiál Jednotný programový dokument NUTS II Bratislava Cieľ 2 sa predkladá na rokovanie vlády SR v zmysle úlohy B.2 uznesenia vlády SR č. 612 zo dňa 23. júna 2004.

	Jednotný programový dokument NUTS II Bratislava Cieľ 2 predstavuje dokument, ktorý je výsledkom negociačných rokovaní medzi Európskou komisiou (EK) a Slovenskou republikou (SR) a na základe ktorého budú poskytované finančné prostriedky EÚ na spolufinancovanie príslušných opatrení v rámci programovacieho obdobia 2004-2006. Jednotný programový dokument NUTS II Bratislava Cieľ 2 (JPD 2) bude po vstupe SR do EÚ zverejnený v Úradnom vestníku Európskych spoločenstiev.

	Prvé negociačné rokovanie o JPD 2 sa uskutočnilo dňa 29. júla 2003 na Slovensku. Hlavnou témou rokovania boli pripomienky a požiadavky vznesené EK v Negociačnom mandáte k JPD 2. Následne na to pripravila slovenská strana Návrh pozície Slovenskej republiky k negociačnému mandátu EK k JPD 2 pre vyjednávanie JPD 2, ktorý bol schválený vládou SR dňa 3.9.2003. Nasledovali technické konzultácie dňa 16.-17. septembra 2003.

	Druhé a zároveň záverečné kolo negociácií sa konalo v Bruseli dňa 25. septembra 2003. V zmysle negociácií a pripomienok zo strany EK ako aj v zmysle záverov pracovných stretnutí bola definitívna verzia JPD 2 zaslaná na pripomienkovanie do Bruselu dňa 28.novembra.2003. 

	Dňa 24. marca 2004 obdržala slovenská strana oficiálne odsúhlasenie JPD 2 komisárom DG Regionálna politika. Dňa 29. marca 2004 minister výstavby a regionálneho rozvoja v mene SR vyjadril súhlas s textom JPD 2.

	Dňa 21. júna 2004 obdržalo Stále zastúpenie SR pri EÚ z Generálneho sekretariátu EK oficiálne konečné rozhodnutia o programovacích dokumentoch na obdobie 2004-2006. Rozhodnutie, ktorým sa schvaľuje Jednotný programový dokument NUTS II Bratislava Cieľ 2 je evidované pod číslom C(2004) 2119 a rozhodnutie, ktoré uvádza zoznam oblastí spôsobilých na čerpanie ŠF podľa cieľa 2 je evidované pod číslom C(2004) 2137.

	Predložený materiál nebol predmetom medzirezortného pripomienkového konania z dôvodu, že pri plnení predmetnej úlohy uznesenia vlády ide o formálne poskytovanie príslušných informácií členom vlády SR a ako vyplýva z horeuvedeného, materiál bol odsúhlasený tak EK ako aj slovenskou stranou. Ekonomický, environmentálny vplyv a vplyv na zamestnanosť bol predmetom už predchádzajúcich rokovaní vlády tohto dokumentu (167/2003 z 12. marca 2003 a 17.2.2004).

	Uvedený dokument je zverejnený na internetovej stránke MVRR SR.